Simona Halep (32 de ani, locul 1149 WTA) este gata pentru al doilea meci oficial după revenirea în circuit de când a scăpat de suspendare.
Fostul lider mondial a beneficiat de un wild-card, pe care l-a și acceptat, din partea celor de la Trophee Clarins (WTA 125), turneul de la de la Paris care e dotat cu premii totale în valoare de 115.000 de dolari.
Românca va evolua în primul tur cu McCartney Kessler (24 de ani, 123 WTA), din Statele Unite, iar presa de peste Ocean susține că românca a avut ghinion la tragerea la sorți.
”Tragere la sorți de coșmar pentru Simona Halep, la revenirea pe teren pentru prima dată după Miami Open. Ea nu putea avea parte de o tragere la sorți mai rea pentru turneul din Franța”, au notat jurnaliștii de la site-ul tennisuptodate.com.
Mai mult, ”Simo” va avea o misiune grea și în turul secund, dacă va ajunge acolo.
”Dacă va ajunge în turul 2, Simona Halep se va confrunta cu Emma Navarro, care se află în TOP 25 mondial și este cap de serie. Pe lângă revirimentul lui Danielle Collins, Navarro a fost printre cele mai bune patru jucătoare din SUA în ultimul an și vânează puncte pentru a ajunge la Jocurile Olimpice.
Dar Halep trebuie să se lupte cu o altă sportivă americană în ascensiune: McCartney Kessler, care se îndreaptă spre TOP 100 WTA. Deci nu va fi un drum ușor în niciun caz”, au titrat americanii.
Sportiva din Constanța a jucat un singur meci după ce a scăpat de pedeapsa pentru dopaj, pe 19 martie, la Miami Open. Ea a beneficiat de o invitație primită din parte organizatorilor, dar a fost eliminată în primul tur de Paula Badosa, în trei seturi. De atunci, s-a retras de la două turnee, de la Oeiras și Madrid, din cauza problemelor medicale, iar la altele nu a primit wild-card.
Simona Halep își dorește să joace la Roland Garros, dar francezii au invitat-o la o competiție mult mai mică. Ea va juca la turneul WTA 125 Trophee Clarins, ajuns la a treia ediție, și va reveni pe zgură, suprafața pe care a avut cele mai mari succese în carieră, după o pauză de doi ani.
Înainte de plecarea spre capitala Franței, fostul lider mondial a plublicat o fotogtafie în care apare foarte zâmbitoare, alături de un mesaj: „Și din nou, Paris!”.